b'\n_START_ARTICLE_\nNebra\n_START_SECTION_\nDokazi\n_START_PARAGRAPH_\nNebrovo ime se pojavlja na ve\xc4\x8d kamnitih posodah iz skrilavca, alabastra in marmorja. Ve\xc4\x8dino posod so odkrili v Abidu, Gizi in Sakari. Napisi vsebujejo podobe kultnih zgradb, na primer Kajeve hi\xc5\xa1e, bo\xc5\xbeanstev, na primer Bastet, Neit in Seta, in omenjajo kultne praznike. Zanimivo je, da je na ve\xc4\x8dini predmetov Nebrovo ime zapisano skupj z imenom njegovega predhodnika Hotepsekemvija ali naslednika Nine\xc4\x8derja. Njegovo ime ni nikoli napisano samostojno._NEWLINE_Glinaste pe\xc4\x8date z Nebrovim imenom so odkrili pod prehodom Unasove piramide v Sakari in v veliki galerijski grobnici v Sakari. V isti grobnici so odkrili tudi ve\xc4\x8d pe\xc4\x8datov s Hotepsekemvijevim imenom, zato morda ni pripadala Nebri ampak njegovemu predhodniku Hotepsekemviju._NEWLINE_Leta 2012 sta Pierre Tallet in Damien Leisnay poro\xc4\x8dala o treh skalnih napisih z Nebrovim Horovim imenom, ki sta jih odkrila v treh razli\xc4\x8dnih dolina na Sinaju (Wadi Abu Madawi, Wadi Abu Koua in Wadi Ameyra). Omenjeni napisi so ob zelo stari poti, po kateri so potovale rudarske ekspedicije z zahodne obale Sinaja proti rudnikom bakra in turkiza v notranjosti polotoka. Na istih mestih so tudi napisi kraljev iz \xc4\x8cetrte egip\xc4\x8danske dinastije.\n_START_SECTION_\nIme\n_START_PARAGRAPH_\nNebrovo Horovo (serek) ime je za egiptologe zelo zanimivo, ker je napisano s hieroglifom za sonce, ki v njegovem \xc4\x8dasu \xc5\xa1e ni postalo predmet bo\xc5\xbeanskega \xc4\x8da\xc5\xa1\xc4\x8denja. V njegovem \xc4\x8dasu sta se \xc4\x8dastila predvsem dualisti\xc4\x8dna in enakovredna zavetnika Hor in Set. Za Egip\xc4\x8dane je bilo najpomembnej\xc5\xa1e vzdr\xc5\xbeevanje tega bo\xc5\xbeanskega ravnote\xc5\xbeja. Na kralje se je gledalo kot na \xc5\xbeive predstavnike omenjenega bo\xc5\xbejega para. Sonce kot nebesno telo je nadziral Hor, razen med vladavino kralja Set Peribsena, ko ga je nadziral Set. Sonce torej \xc5\xa1e ni bilo neodvisno bo\xc5\xbeanstvo. Prvi dokaz za uvedbo son\xc4\x8dnega boga Raja se je pojavil \xc5\xa1ele na za\xc4\x8detku Tretje dinastije med vladavino kralja D\xc5\xbeoserja v imenih visokih uradnikov, na primer Hesireja. Prvi dokaz o dokon\xc4\x8dni vzpostavitvi kraljevega kulta sonca je iz vladavine kralja Rad\xc5\xbeedefa iz \xc4\x8cetrte dinastije. Rad\xc5\xbeedef je bil prvi kralj, ki je svoje rojstno ime povezal z imenom Raja in uvedel versko prepri\xc4\x8danje, da so egip\xc4\x8danski kralji skupaj s Horom in Setom \xc5\xbeivi predstavniki sonca._NEWLINE_Prevod in pomen Nebrovega Horovega (serek) imena sta problemati\xc4\x8dna. Tipi\xc4\x8den prevod imena je Ra je moj gospod. Bere se Raneb in ka\xc5\xbee, da so sonce \xc5\xbee takrat \xc4\x8dastili kot neodvisno bo\xc5\xbeanstvo. Egiptologi so zato predlagali prevod Gospodar (Horovega) sonca, ki se bere Nebra in namiguje, da je vladal soncu kot nebesnemu telesu, ki je bilo hkrati pod Horovo in Setovo kontrolo. Kult in simbolika sonca v nobeni uporabni obliki \xc5\xa1e nista bila vzpostavljena, zato se za kralja Nebra domneva, da je bil prvi, ki je privzel raz\xc5\xa1irjeno versko idejo o soncu in nebu.\n_START_SECTION_\nDru\xc5\xbeina\n_START_PARAGRAPH_\nIme Nebrove soproge ni znano. Njegov sin bi lahko bil kraljev sin in Sopdujev sve\xc4\x8denik z imenom Perneb. Ker se njegovo ime in nazivi pojavljajo na pe\xc4\x8datih iz galerijske grobnice Nebre in njegovega predhodnika Hotepsekemvija, ni jasno, \xc4\x8digav sin je v resnici bil.\n_START_SECTION_\nIdentiteta\n_START_PARAGRAPH_\nKralj Nebra se obi\xc4\x8dajno istoveti s kraljem z ramze\xc5\xa1kim kartu\xc5\xa1nim imenom Kakau. Ime bi se lahko prevedlo kot Apisov bik. Povezuje ga z Manetovo zgodbo, ki pravi, da so se pod kraljem K\xc3\xaacho\xc3\xb3som (gr\xc5\xa1ka razli\xc4\x8dica imena Kakau) uvedli in za\xc4\x8deli kot bo\xc5\xbeanstva \xc4\x8dastiti  Apis, Mendesova koza in Menevus. Egiptologi imajo njegovo izjavo za vpra\xc5\xa1ljivo, ker so kult Apisa uvedli \xc5\xbee v Prvi dinastiji, \xc4\x8de ne \xc5\xbee prej. Ime Kakau kot tako je za tako zgodnjega kralja sporno, ker nobeno ime iz njegovega obdobja ni oblikovano po tem vzorcu._NEWLINE_Nejasno ostaja tudi Nebrovo rojstno ime. Teorija egiptologa Jochema Kahla pravi, da je Nebra ista oseba kot skrivnostni kralj Veneg Nebti. Njegova teorija temelji na fragmentu posode iz vulkanskega pepela, odkritem v grobnici kralja Peribsena (Druga dinastija) v Abidu. Kahl je prepri\xc4\x8dan, da so pod imenom kralja Nine\xc4\x8derja sledovi veneg-cvetice. Desno od Nine\xc4\x8derjevega imena je podoba Ka-hi\xc5\xa1e kralja Nebra, ki je delno ohranjena. Tak\xc5\xa1na razporeditev znakov je Kahla pripeljala do zaklju\xc4\x8dka, da sta veneg-cvetica in Nebrovo ime med seboj povezana in da je bilo v napisu naknadno vpisano Nine\xc4\x8derjevo ime. Kahl poudarja tudi to, da je Nine\xc4\x8derjevo ime napisano zrcalno, se pravi v nasprotni smeri od Nebrovega imena. Kahlova teorija je \xc5\xa1e vedno predmet razprav, ker je napis po\xc5\xa1kodovan in zato pu\xc5\xa1\xc4\x8da veliko prostora za razli\xc4\x8dne interpretacije._NEWLINE_Egiptologi, med njimi J\xc3\xbcrgen von Beckerath in Battiscombe Gunn, istovetijo Nebro z drugim skrivnostnim zgodnjim kraljem Nubneferjem. Drugi znanstveniki to istovetenje zavra\xc4\x8dajo, ker so vladarji iz Druge dinastije svoje rojstno in Horovo ime pisali na enak na\xc4\x8din, na primer Hor-Nebra \xe2\x86\x92 Nisut-Bity-Nebty-Nebra. Nubnefer bi zato lahko bilo rojstno ime nekega drugega kralja.\n_START_SECTION_\nVladanje\n_START_PARAGRAPH_\nNebrova vladavina je malo znana. Odkritje njegovih pe\xc4\x8datov skupaj s pe\xc4\x8dati Hotepsekemvija v Sakari ka\xc5\xbee, da je Nebra pokopal Hotepsekemvija in bil njegov neposredni naslednik. Domnevo potrjujeta tudi Hetepdiefov kip in kamnita posoda s Hotepsekemvijevim serekom ob Nebrovem sereku. Drugi napisi na posodah omenjajo samo kultne in administrativne dogodke, kot je Postavljanje Horovih stebrov. Pod Nebro je bila prvi\xc4\x8d upodobljena boginja Bastet. _NEWLINE_Natan\xc4\x8dna dol\xc5\xbeina Nebrovega vladanja je \xc5\xa1e vedno predmet raziskav. Rekonstrukcija Kamna iz Palerma iz \xc4\x8drnega bazalta, ki vsebuje letne dogodke kraljev od za\xc4\x8detka Prve dinastije do Neferirkareja, ka\xc5\xbee, da sta Nebra in njegov predhodnik Hotepsekemvi vladala skupno 39 let. Ker je za Nebro omenjenih manj dogodkov kot za Hotesekemvija, je Nebra vladal verjetno manj \xc4\x8dasa kot Hotepsekemvi. Izra\xc4\x8duni se zazlikujejo od 29 in 10 do 25 in 14 let.\n_START_SECTION_\nGrobnica\n_START_PARAGRAPH_\nMesto Nebrovega pokopa ni znano. Nekateri egiptologi, med njimi  Wolfgang Helck in Peter Munroda, trdijo, je bil pokopan v galeriji grobnice B pod pristopno potjo Unasove piramide v Sakari. Ve\xc4\x8dino artefaktov z njegovim imenom so odkrili prav tam.'